b'\n_START_ARTICLE_\nJabol\xc4\x8dno vino\n_START_PARAGRAPH_\nJabol\xc4\x8dno vino (znano tudi pod angle\xc5\xa1ko tujko cider) je pija\xc4\x8da, izdelana iz jabolk po posebnem tehnolo\xc5\xa1kem postopku. Pija\xc4\x8da je lahko brezalkoholna ali pa ima vsebnost alkohola 4-5%.\n_START_SECTION_\nPostopek pridelave in sestava\n_START_PARAGRAPH_\nProizvodnja jabol\xc4\x8dnega vina je podobna proizvodnji pridelave vina iz grozdja. Razlikuje se le v posameznih stopnjah. Pomemben je \xc5\xbee sam izbor surovine, kajti dobro jabol\xc4\x8dno vino lahko dobimo le iz sort jabolk, ki imajo vi\xc5\xa1jo stopnjo kisline. Ker sok po stiskanju mo\xc4\x8dno porjavi, mu je potrebno takoj dodati \xc5\xbeveplo v obliki \xc5\xbeveplaste kisline. Pred alkoholnim vrenjem v jabol\xc4\x8dni sok dodajamo kvasovke vrste Saccharomyces cerevisiae, ki za\xc4\x8dnejo proces fermentacije. Pojavijo pa se tudi ocetnokislinske in mle\xc4\x8dnokislinske bakterije._NEWLINE_Ob nepravilnem postopku pridelave, se lahko alkoholno vrenje nadaljuje v ocetnokislinsko vrenje in iz ciderja nastane jabol\xc4\x8dni kis._NEWLINE_Biokemijsko je jabol\xc4\x8dno vino sestavljeno iz vode, razpolo\xc5\xbeljivih ogljikovih hidratov, etanola, mineralov, sadne kisline, invertnega sladkorja, glicerola. Zasledimo pa tudi fenolne in du\xc5\xa1ikove komponente.\n_START_SECTION_\nUporaba in poimenovanje\n_START_PARAGRAPH_\nPoznamo ve\xc4\x8d vrst jabol\xc4\x8dnega vina: pene\xc4\x8de, belo, brezalkoholno ali nizko alkoholno, suho ali sladko jabol\xc4\x8dno vino. Uporablja se ga v prehrani, kot dopolnilo k jedi ali pa iz njega naredimo s pomo\xc4\x8djo ocetnokislinske fermentacije jabol\xc4\x8dni kis._NEWLINE_V Zdru\xc5\xbeenem kraljestvu je jabol\xc4\x8dno vino definirano kot pija\xc4\x8da, ki nastane iz fermentiranega jabol\xc4\x8dnega soka. Podobni izrazi, kot na primer cidre oziroma sidra, pa se uporabljajo v Franciji in \xc5\xa0paniji. Cider se proizvaja tudi v Nem\xc4\x8diji in na \xc5\xa0vedskem, \xc4\x8deprav nimajo specifi\xc4\x8dnega izraza za poimenovanje te alkoholne pija\xc4\x8de in zato uporabljajo kar izraz jabol\xc4\x8dno vino. V ZDA in Kanadi izraz cider ozna\xc4\x8duje nefermentiran jabol\xc4\x8dni sok; medtem ko hard cider pomeni, da je fermentiran._NEWLINE_Na \xc5\xa1vedskem in v nekaterih drugih skandinavskih dr\xc5\xbeavah proizvajajo po istem postopku tudi pija\xc4\x8de iz drugega sadja, na primer hru\xc5\xa1k ali gozdnih sade\xc5\xbeev - tudi take pija\xc4\x8de po navadi poimenujejo cider (hru\xc5\xa1kov cider, cider iz gozdnih sade\xc5\xbeev...)._NEWLINE_Na razli\xc4\x8dnih obmo\xc4\x8djih slovenskega pode\xc5\xbeelja poznajo kmetje razli\xc4\x8dna imena za cider: jabol\xc4\x8dnik, tukla, kukla ali kar mo\xc5\xa1t. Tolkovec oz. tolkec je ime dobil po tem, ker jabolk pred stiskanjem niso mleli, ampak tolkli v lesenem koritu s \xc5\xa1tokom, ki se je imenoval tolkec. Beseda \xc2\xbbcider\xc2\xab\xc2\xa0je v Sloveniji registrirana blagovna znamka podjetja Pivovarna La\xc5\xa1ko, ki tr\xc5\xbei jabol\xc4\x8dno vino pod tem imenom.'